Diari Oficial de la Generalitat Valenciana


Sumari del DOGV 4770, del 08-06-2004 (2004/5459)

RESOLUCIÓ de 20 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració per al desenrotllament del Pla Marc de Modernització del Comerç Interior celebrat entre el Ministeri d'Economia i la Conselleria d'Indústria, Comerç i Turisme de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4770

Data del DOGV
:   08-06-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/5459


Data del document
:   20-05-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Indústria, Comerç i Turisme
    * cooperació administrativa
    * administració central
    * comerç interior

RESOLUCIÓ de 20 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració per al desenrotllament del Pla Marc de Modernització del Comerç Interior celebrat entre el Ministeri d'Economia i la Conselleria d'Indústria, Comerç i Turisme de la Generalitat Valenciana. [2004/X5459]
  
Subscrit, després de la tramitació prèvia reglamentària, entre el Ministeri d'Economia i la Conselleria d'Indústria, Comerç i Turisme de la Generalitat Valenciana, el 28 de novembre de 2003, un Conveni de col·laboració per al desenrotllament del Pla Marc de Modernització del Comerç Interior, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0251/2004, i que figura com a annex d'esta resolució.
  
València, 20 de maig de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI DE COL·LABORACIÓ PER AL DESENROTLLAMENT DEL PLA MARC DE MODERNITZACIÓ DEL COMERÇ INTERIOR CELEBRAT ENTRE EL MINISTERI D'ECONOMIA I LA CONSELLERIA D'INDÚSTRIA, COMERÇ I TURISME DE LA GENERALITAT VALENCIANA
  
En Madrid, 28 de novembre de 2003
  
Reunits:
  
L'Excm. Sr. Rodrigo de Rato y Figaredo, Vicepresident Primer del Govern i Ministre d'Economia, de conformitat amb les competències atribuïdes per la Disposició Addicional Tretzena de la Llei 30/1992, de 26 de novembre, del Règim Jurídic de les Administracions Públiques i del Procediment Administratius Comú, segons la redacció establida per la Llei 4/1999, de 13 de gener, nomenat per Reials Decrets 1118/2003 de 3 de setembre i 561/2000 de 27 d'abril, respectivament.
  
L'Hble. Sr. Miguel I. Peralta Viñes, conseller d'Indústria, Comerç i Turisme, de la Generalitat Valenciana, en virtut de l'Acord del Govern Valencià de data 28 de novembre de 2003.
  
Reconeixent-se, en la representació que ostenten, capacitat per a formular el present Conveni,
  
Exposen:
  
Que davant l'important canvi estructural que s'ha produït en el sector de la distribució comercial en els últims anys i el previsible manteniment d'esta tendència en el futur més pròxim, és necessari desenrotllar un marc d'actuació per al foment del sector de distribució comercial, de forma que es proporcione als xicotets comerciants una col·laboració eficaç per part dels poders públics per a enfrontar-se a este procés d'innovació.
  
El Pla Marc de Modernització del Comerç Interior, aprovat pel Consell de Ministres en la seua reunió del 12 de maig de 1995 i la seua Reforma, aprovada pel Consell de Ministres en la seua reunió de 13 de desembre de 1996, arrepleguen una sèrie de mesures encaminades a millorar la competitivitat del comerç al detall.
  
Que esta reforma va ser presentada i adoptada en la Conferència Sectorial de Comerç, celebrada el 19 de novembre de 1996, ja que la seua execució suposarà l'adopció d'un conjunt de mesures i estímuls econòmics que es programaran de manera conjunta per cada Comunitat Autònoma amb el suport de l'administració General de l'Estat.
  
Que és voluntat del Ministeri d'Economia i de la Conselleria d'Indústria, Comerç i Turisme, de la Generalitat Valenciana, impulsar i potenciar la col·laboració, la corresponsabilitat i la coordinació dels diferents nivells de les Administracions Públiques en la realització d'actuacions previstes en el Pla Marc de Modernització del Comerç Interior.
  
En virtut d'allò que s'ha exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Generalitat Valenciana en l'article 34.3 del seu Estatut d'Autonomia, les parts firmants,
  
Acorden:
  
Primer. Les parts firmants col·laboraran per a desenrotllar el Pla Marc de Modernització del Comerç Interior, dins de l'àmbit geogràfic de la Generalitat Valenciana, com a marc en què s'arreplega una estratègia comuna per a tot el sector i on queden enquadrades les iniciatives que s'inclouen en este Conveni.
  
Segon. En desenrotllament del Pla Marc de Modernització del Comerç Interior, la Generalitat Valenciana es compromet a convocar ajudes en els programes següents:
  
a) Programa de cooperació empresarial, dirigit a atorgar ajudes a les xicotetes i mitjanes empreses comercials, associades en organitzacions que realitzen funcions comercials per a la implantació de xarxes informàtiques, la reforma d'establiments al detall i la implantació o renovació d'establiments a l'engròs així com a la pròpia organització.
  
b) Programa de suport a l'ordenació territorial del comerç, de les ajudes del qual seran beneficiaris les associacions de comerciants, sempre que s'orienten a la seua creació o el seu desenrotllament mitjançant la implantació de servicis comuns de gestió, així com a la remodelació física dels establiments col·lectius i l'adequació dels locals particulars.
  
Tenint en compte las competències que en matèria urbanística ostenten les Corporacions Locals, a partir de este Conveni s'estimularà la participació de l'administració Local, com a element indispensable, per a poder establir les bases d'una adequada actuació territorial i, per tant, es podrà considerar com a beneficiaris de les ajudes als Ajuntaments.
  
Quant a les actuacions per a millora i adequació dels Mercats de detall, i tenint en compte la titularitat Municipal d'estos mercats, els Ajuntaments podran ser també beneficiaris d'estes ajudes, mitjançant conveni amb ells i, ocasionalment, amb associacions de comerciants o empreses públiques o privades.
  
c) Programa de suport a comerciants independents, dirigit a les xicotetes i mitjanes empreses de distribució comercial al detall per a realitzar inversions en la transformació física dels establiments, l'adquisició d'equipament comercial i de gestió, així com la formació d'empleats.
  
D'este programa queden excloses les activitats comercials que en l'esperit del Pla Marc no es consideren d'interés prioritari, tal com es va acordar en la Conferència Sectorial de Comerç Interior de 15 de desembre de 1.998.
  
d) Podran, així mateix, ser objecte de les ajudes d'este Conveni, les activitats que tot i no estar encara contemplades en el Pla Marc, es puguen relacionar de forma evident amb l'esperit d'este i contribuïsquen amb el seu desenrotllament a la consecució de la modernització de la distribució.
  
Tercer. Les actuacions que s'acullen al present Conveni seran cofinançades per ambdues parts.
  
L'aportació del Ministeri d'Economia representarà un màxim del 40% per al programa contemplat en l'apartat a); del 30% per als de l'apartat b); del 20% per als del c) i del 30% per als del d), de l'ajuda concedida per la Comunitat Autònoma.
  
Estes aportacions del Ministeri d'Economia es finançaran, dins dels límits pressupostaris, a càrrec de la partida pressupostària 751 (transferències de capital a les Comunitas Autònomes - Pla de Modernització del Comerç Interior), Programa 763 A (ordenació i modernització de les estructures comercials), Servici 16 (Direcció General de Política Comercial).
  
L'assignació de recursos a la Generalitat Valenciana és del 12,1469% de la dotació territorialitzada de la partida pressupostària de transferències a les Comunitats Autònomes del Ministeri d'Economia, en el concepte Pla Marc de Modernització del Comerç Interior; i que és el 75% del crèdit pressupostari, (açò és, 6.761.385,00 euros) quedant el 25% restant per a disposar d'ell segons s'arreplega en la clàusula Sexta, de conformitat amb el que acorda la Conferència Sectorial de Comerç Interior de 8 d'octubre del 2003 i formalitzat en Consell de Ministres de 7 de novembre del 2003, equivalent a 821.298,67 euros.
  
Quart. La gestió de les ajudes es realitzarà d'acord amb el procediment següent:
  
1. Les sol·licituds de concessió d'ajudes públiques es presentaran en la unitat administrativa i en els termes que establisca la normativa de convocatòria que dicte l'administració de la Generalitat Valenciana.
  
2. L'Administració de la Comunitat Autònoma instruirà i resoldrà l'atorgament de les ajudes sol·licitades.
  
3. La Unitat Administrativa corresponent de la Comunitat Autònoma enviarà abans del 30 de novembre del 2003 a la Direcció General de Política Comercial la relació d'expedients subvencionats per als que sol·licita el mencionat cofinançament, al·ludit en l'apartat Tercer.
  
En l'elaboració de l'esmentada relació d'expedients es tindrà en compte el nou programa informàtic.
  
4. La Comissió de Seguiment a què s'al·ludix en l'apartat Quint decidirà quins dels expedients subvencionats per la Comunitat Autònoma són cofinançables a través del Pla Marc de Modernització del Comerç Interior, tenint en compte també l'últim paràgraf de l'apartat Segon.
  
5. Redactades i firmades les corresponents Actes per la Comissió de Seguiment s'efectuaran les transferències de fons a la Comunitat Autònoma.
  
6. En el cas que, una vegada analitzades per la Comissió de Seguiment les propostes de cofinançament de totes les Comunitats Autònomes es verifique l'existència de crèdit disponible en la partida pressupostària corresponent de l'Estat, o bé perquè alguna Comunitat Autònoma no haguera esgotat els recursos que se li han assignat o perquè es produïra alguna generació de crèdit, i el cofinançament sol·licitat per la Generalitat Valenciana no poguera ser atés en la seua integritat, el Ministeri d'Economia podrà incrementar la seua aportació inicial prevista.
  
La quantificació d'esta aportació complementària es durà a terme d'acord i en aplicació dels criteris objectius de distribució acordats en Conferència Sectorial de Comerç Interior de 8 d'octubre de 2003 i formalitzat en Consell de Ministres de 7 de novembre del 2003 i, exclusivament, entre les Comunitats Autònomes que tinguen un excés de demanda de projectes.
  
7. El pagament als perceptors de l'import total de les ajudes s'efectuarà per l'Organisme pagador de l'administració Autonòmica.
  
8. Els expedients enviats a la Direcció General de Política Comercial per les Comunitats Autònomes per al seu cofinançament, podran acollir-se a este Conveni encara que la concessió de l'ajuda per la Comunitat Autònoma haja sigut, dins de l'any 2003, anterior a la data de la firma del Conveni.
  
9. Correspon a la Generalitat Valenciana el control de l'execució i el seguiment dels expedients cofinançats per decisió de la Comissió de Seguiment, comunicant a la Direcció General de Política Comercial les incidències que es produïsquen. A tal fi, d'acord amb les Comunitats Autònomes es podrà establir el sistema d'intercanvi d'informació que s'estime necessari. Particularment les Comunitats Autònomes aportaran a la Direcció General de Política Comercial, els certificats de pagament quan este s'haja realitzat i no més tard del 30 de juny del 2005. Acomodant-se estos certificats al format del mencionat programa informàtic. Tot això s'entén sense perjudici del control financer que correspon a la Intervenció General de l'administració de l'Estat, i al Tribunal de Comptes.
  
Cinqué. Es crearà una Comissió de Seguiment per al desenrotllament del Conveni, integrada per tres representants de cada una de les parts firmants designats, respectivament, pel Ministre d'Economia i el conseller d'Indústria, Comerç i Turisme.
  
Seran funcions d'esta Comissió el seguiment de l'aplicació del present Conveni i de totes aquelles actuacions que es regulen o deriven d'este i en particular les següents:
  
a) Analitzar les sol·licituds de cofinançament a través del Pla Marc de Modernització del Comerç Interior enviades per la Comunitat Autònoma per a acollir-se a este Conveni, i decidir els projectes a cofinançar, d'acord amb l'apartat Tercer.
  
b) Realitzar el seguiment de les actuacions que se desenrotllen en execució del present Conveni i reflectir el seu grau de desenrotllament.
  
c) Interpretar el present Conveni i donar solució als dubtes i controvèrsies que en el seu compliment puguen produir-se.
  
Sisé. D'acord amb l'últim paràgraf de l'apartat Tercer, amb el 25% al·ludit, el Ministeri d'Economia podrà cofinançar, amb un màxim del 50% del capital aportat per la Comunitat Autònoma, determinades actuacions d'especial interés pel seu efecte innovador o perquè constituïsquen una acció pilot que exercisca un efecte d'embranzida per a altres accions. La selecció d'este tipus d'activitats a cofinançar entre les sol·licitades per la totalitat de les Comunitats Autònomes es farà per mitjà d'acord en reunió de directors Generals de Comerç, com a Comissió de la Conferència Sectorial, segons delegació expressa realitzada pel Ple d'esta de 8 d'octubre del 2003.
  
Com s'indica en el mencionat paràgraf Tercer, este cofinançament anirà també a càrrec de la partida pressupostària 751, Programa 763A, Servici 16 de la que s'ha retingut un 25% del crèdit a l'efecte i la quantitat disponible per a ella és de 2.253.795,00 euros.
  
Les actuacions singulars que aspiren a este cofinançament hauran de presentar-se per la Comunitat Autònoma a la Direcció General de Política Comercial del Ministeri d'Economia abans del 30 de novembre del 2003, acompanyant Memòria i Desglossament Pressupostari, i les transferències de fons a les Comunitats Autònomes s'efectuaran una vegada que la Reunió de directors Generals de Comerç haja decidit sobre els projectes a cofinançar.
  
Els certificats de pagament tindran com a data límit també el 30 de juny del 2005, raó per la qual si el projecte, per la seua quantia pressupostària tarda a realitzar-se, es dividirà en totes les fases que siga necessari que per a poder complir amb l'esmentada data.
  
Seté. Els fons aportats pel Ministeri d'Economia s'acullen al Programa Operatiu 2000'2006, cofinançat pel Fons Europeu de Desenrotllament Regional (FEDER). Per este motiu, d'acord amb les recomanacions de la Comissió Europea, la Comunitat Autònoma no haurà de presentar a esta Direcció General per a acollir-se als beneficis d'este Conveni, aquells expedients per als que haja sol·licitat retorns pel mencionat Programa Operatiu o qualsevol altre programa de la Unió Europea.
  
La Generalitat Valenciana comunicarà el cofinançament europeu (programa Operatiu per a la Millora de la Competitivitat i Desenrotllament del Teixit Productiu 2000'2006) als beneficiaris dels projectes acollits a este Conveni.
  
Així mateix la Direcció General de Política Comercial podrà sol·licitar a la Comunitat Autònoma informació complementària sobre els expedients aprovats per la Comissió de Seguiment, a fi de poder complimentar la normativa continguda en el Programa Operatiu 2000-2006.
  
Huité. Sense perjudici del procediment previst i de les funcions assignades a la Comissió de Seguiment, la difusió del Pla Marc en l'àmbit de la Comunitat Autònoma, correspondrà a la Conselleria d'Indústria, Comerç i Turisme, de l'administració autonòmica de la Generalitat Valenciana.
  
Nové. El present Conveni entrarà en vigor des de la data de la seua firma i tindrà una vigència temporal fins al 31 de desembre de l'any 2003. No obstant això, podrà produir-se la seua resolució abans del termini indicat, per mutu acord de les parts, per incompliment o per denúncia d'alguna d'elles, fins a dos mesos abans de la data d'extinció del Conveni.
  
Deu. El règim jurídic que s'aplica a este Conveni es l'establit en el Títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sent d'aplicació així mateix les restants normes de Dret Administratiu en matèria d'interpretació, modificació i resolució de les qüestions no contemplades en el Conveni que se subscriu.
  
Les qüestions litigioses que poden sorgir en la interpretació i compliment del present Conveni, seran de coneixement i competència de l'Orde Jurisdiccional d'allò contenciós administratiu.
  
I en prova de conformitat, firmen els intervinents al lloc i en la data indicats en l'encapçalament.
  
El vicepresident primer del Govern i ministre d'Economia,
  
RODRIGO DE RATO Y FIGAREDO
  
El conseller d'Indústria, Comerç i Turisme,
  
MIGUEL I. PERALTA VIÑES